শো: দ্য বিগ ব্যাং থিওরি
প্রিমিয়ার: ১৯ সেপ্টেম্বর
জনপ্রিয় ‘গিকি’ কমেডি সিরিজের সিজন টেন শুরু হবে এ মাস থেকে। শেল্ডন, লেনার্ড, হাওয়ার্ড, রাজ, পেনি, এমি, বার্নাডেট কী করবে তা জানতে অনেকেই বেশ উৎসুক। এই সিজনেই মূল কাস্টের সঙ্গে যোগ হবে এক নতুন অতিথি। কারণ গত সিজনে বার্নাডেট অন্তঃসত্ত্বা ছিল। শেল্ডন আর এমি অবশেষে এই সিজনে বিয়ে করবে কিনা সেটা নিয়ে যথেষ্ট জল্পনা চলছে।
শো: নিউ গার্ল
প্রিমিয়ার: ২০ সেপ্টেম্বর
জুয়ি ডিশ্যানেলের প্রেগন্যান্সির জন্যেই বোধহয় অনেকদিন ধরে এই জনপ্রিয় কমেডির প্রিমিয়ার ডেট ঘোষণা করা হয়নি। শো’টা আর দেখানো হবে কিনা ভেবে আতঙ্কিত হয়ে পড়েছিলেন দর্শক। কিন্তু ‘ফক্স’ অবশেষে তারিখ দিয়েছে। সিসি আর স্মিথ আগের সিজনের ফিনালেতে বিয়ে করেছে। নিক আর রেগানও নতুন সম্পর্ক শুরু করেছে। নতুন সিজনে কোনদিকে মোড় নেবে গল্প, তা দেখার অপেক্ষায় অনেকেই 
বসে রয়েছেন।
শো: মডার্ন ফ্যামিলি
প্রিমিয়ার: ২১ সেপ্টেম্বর
অদ্ভুত এই পরিবারের মজাদার কাণ্ড বেশ জনপ্রিয়। শোনা যাচ্ছে শুরুতেই নাকি প্রিচেট, ডানফি আর টাকারদের একটা রিইউনিয়ন দেখা যাবে। নতুন কয়েকটা চরিত্রও যোগ হচ্ছে। ক্লেয়ার আর জে এবার একসঙ্গে কাজ করবে। ফলে কিছু গন্ডগোল হতে বাধ্য। শোনা যাচ্ছে, নেথান ফিলিয়ান এবং মার্টিন শর্টক 
নাকি এই সিজনে অভিনয় করবেন। 
ফলে দর্শকের জন্য অনেক চমক রেখেছেন নির্মাতারা।
শো: কোয়ান্টিকো
প্রিমিয়ার: ২৫ সেপ্টেম্বর
এই ক্রাইম থ্রিলারের দ্বিতীয় সিজনের জন্য বোধহয় সবচেয়ে বেশি সংখ্যক দর্শক অপেক্ষা করে রয়েছেন। আমাদের ‘দেসি গার্ল’ প্রিয়ঙ্কা চোপড়া অভিনীত অ্যালেক্স পারিশের কী পরিণতি হয়, তা দেখার জন্য সকলেই উৎসুক। নতুন সিজনের প্রথম পর্বের নাম ‘লিপস্টিক’। একদিকে অ্যালেক্সের নতুন সহপাঠী আর নতুন অভিজ্ঞতা যেমন থাকবে, তেমন অন্যদিকে থাকছে সন্ত্রাসবাদী, জঙ্গিহানা এবং পণবন্দিদের গল্প।
শো: ব্ল্যাক-ইশ
প্রিমিয়ার: ২১ সেপ্টেম্বর
শুরু থেকেই জনসন পরিবারকে দর্শক বেজায় ভালবেসে ফেলেছিলেন। শুরু হবে সিজন থ্রি। শোনা যাচ্ছে, গোটা সিজন জুড়ে বো’এর প্রেগন্যান্সি নিয়েই গল্প থাকবে। কিন্তু এই সিজনেই হয়তো সে মা হচ্ছে না। প্রথম পর্বের প্রেক্ষাপট ডিজনিল্যান্ড। ড্রে আর বো সেখানে ছুটি কাটাতে গিয়েছে। কিন্তু তাদের ছুটি খুব একটা সুখকর হবে না।
শো: হাউ টু গেট অ্যাওয়ে 
উইথ মার্ডার
প্রিমিয়ার: ২২ সেপ্টেম্বর
অনেকদিন পর পরদায় জনপ্রিয় এই
ক্রাইম-ড্রামা। শুরুতেই নাকি অ্যানালিজ কিটিং ফিরছে। সঙ্গে ফিরছে তার বাছাই করা টিমও। কিন্তু তারা নাকি আর পাঁচজন পড়ুয়ার মতো জীবনযাপন আর করতে পারবে না। ফের কোনও খুনের ঘটনা হয়তো তাদের গোপন করতে হবে! অনেক কিছু বদলে যেতে পারে এই সিরিজের সিজন থ্রি’তে।